Ishockeyklubben Frederikshavn White Hawks har fredag fyret cheftræner Juha Riihijärvi og assistenten Mike Grey med øjeblikkelig virkning. Det skriver klubben på sin hjemmeside. Peter Johansson bliver ny cheftræner, mens Radim Piroutek bliver assistenttræner. - Vi takker for Juha og Mikes arbejde i den forgangne sæson og er ked af denne drastiske beslutning, men vi mener, at det er nødvendigt for at flytte holdet i den rigtige retning frem mod slutspillet, skriver Frederikshavn White Hawks på klubbens hjemmeside. Frederikshavn ligger i øjeblikket nummer fem i Metal Ligaen med 34 point for 19 kampe. - Peter Johansson, som er 48 år, er en erfaren og kompetent træner, som vi har fået mange gode referencer på. Han har trænererfaring fra Sverige, Norge og Østrig og er frigjort af sin kontrakt i Helsingborg med øjeblikkelig virkning. Han ankommer til Frederikshavn i morgen og er således i spillerboksen til morgendagens kamp mod Sønderjyske, meddeler klubben. /ritzau/

Opsummering:
Metal Ligaens nummer fem er utilfreds med klubbens trænerduo, som ryger ud.